Appel iværksat den 7. september 2022 af Ryanair DAC til prøvelse af dom afsagt af Retten (Tiende Udvidede Afdeling) den 22. juni 2022 i sag T-657/20, Ryanair mod Kommissionen (Finnair II; Covid-19)
(Sag C-588/22 P)
Processprog: engelsk
Parter
Appellant: Ryanair DAC (ved avocats V. Blanc og F.-C. Laprévote, abogados D. Pérez de Lamo og S. Rating og avocat E. Vahida)
De andre parter i appelsagen: Europa-Kommissionen, Den Franske Republik og Republikken Finland
Appellanten har nedlagt følgende påstande
Den appellerede dom ophæves.
Det fastslås i overensstemmelse med artikel 263 TEUF og 264 TEUF, at Europa-Kommissionens afgørelse C(2020) 3970 final af 9. juni 2020 om statsstøtte SA.57410 (2020/N) – Finland COVID-19: Rekapitalisering af Finnair er ugyldig
Kommissionen tilpligtes at bære sine egne omkostninger og betale appellantens omkostninger, og intervenienterne i første instans og i denne appel (hvis der er nogle) tilpligtes at bære deres egne omkostninger.
Anbringender og væsentligste argumenter
Appellanten har til støtte for appellen fremsat fire anbringender.
For det første begik Retten en retlig fejl og gengav de faktiske omstændigheder åbenbart ukorrekt, da den afviste, at der forelå »alvorlige vanskeligheder« i forbindelse med den ukorrekte anvendelse af de midlertidige rammebestemmelser og artikel 107, stk. 3, litra b), TEUF.
For det andet begik Retten en retlig fejl og gengav de faktiske omstændigheder åbenbart ukorrekt, da den afviste, at der forelå »alvorlige vanskeligheder« vedrørende tilsidesættelsen af princippet om forbud mod forskelsbehandling og proportionalitetsprincippet.
For det tredje begik Retten en retlig fejl og gengav de faktiske omstændigheder åbenbart ukorrekt, da den afviste, at der forelå »alvorlige vanskeligheder« vedrørende tilsidesættelsen af de grundlæggende friheder etableringsfriheden og den frie udveksling af tjenesteydelser.
For det fjerde undlod Retten og Kommissionen at give en tilstrækkelig begrundelse.
____________